**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Αλίκη-Φωτεινή Κυρίτση

Tηλ.: 210 5294845

Διεύθυνση ηλεκτρονικού ταχυδρομείου:

[public.relations@aua.gr](mailto:public.relations@aua.gr)

Αθήνα, 21 Μαρτίου 2024

**ΔΕΛΤΙΟ ΤΥΠΟΥ**

**Βράβευση είκοσι εννέα μελών του Γεωπονικού Πανεπιστημίου Αθηνών ως κορυφαίοι επιστήμονες σε παγκόσμιο επίπεδο στην εκδήλωση για την Εθνική Εορτή της 25ης Μαρτίου.**

Την Τετάρτη 20 Μαρτίου 2024 πραγματοποιήθηκε στην Αίθουσα Τελετών του Κεντρικού Κτιρίου Διοίκησης του Γεωπονικού Πανεπιστημίου Αθηνών (Γ.Π.Α.) εκδήλωση για την επέτειο της 25ης Μαρτίου 1821. Ο Πρύτανης του Γεωπονικού Πανεπιστημίου Αθηνών κ. Σπυρίδων Κίντζιος, Καθηγητής, εκφώνησε τον Πανηγυρικό Λόγο με τίτλο: «Η εκπαίδευση στην Ελλάδα την περίοδο της Τουρκοκρατίας». Στην ομιλία του ο Πρύτανης αναφέρθηκε στη σπουδαιότητα της εκπαίδευσης στα δύσκολα χρόνια του τουρκοκρατούμενου και σκληρού περιβάλλοντος ιδιαίτερα σε χρονικές περιόδους τριβής, αλλά και την τεράστια συμβολή της Εκκλησίας με την ίδρυση σχολείων. Επίσης, o Πρύτανης τόνισε τη σημαντική συμβολή του εθνομάρτυρα Ρήγα Φεραίου, ο οποίος με τη δημιουργία χαρτών της Βαλκανικής χερσονήσου και ειδικότερα με τη δημιουργία της Χάρτας της Ελλάδος, η οποία περιλαμβάνει ένα πλήθος πληροφοριών σχετικά με τα ελληνικά τοπωνύμια και την ιστορία του ελληνισμού, συνέβαλε ουσιαστικά στην ιστορική και γεωγραφική παιδεία του έθνους.

Επιπλέον, ακολούθησε χαιρετισμός του Προέδρου του Συλλόγου του Διδακτικού Ερευνητικού Προσωπικού του Γ.Π.Α. κ. Διονυσίου Καλύβα, Καθηγητή και του Προέδρου του Συλλόγου Εργαστηριακού και Διδακτικού Προσωπικού του Γ.Π.Α. κ. Νικολάου Παπανδρέου. Στη συνέχεια πραγματοποιήθηκε η απονομή τιμητικών επαίνων στα διακριθέντα μέλη του Πανεπιστημίου, τα οποία συγκαταλέγονται στη λίστα των κορυφαίων επιστημόνων στον κόσμο, σύμφωνα με την πρόσφατη ταξινόμηση της βιβλιομετρικής μελέτης του Ioannidis JPA., (2023), του εκδοτικού οίκου Elsevier, που δημοσιεύτηκε στις 4 Οκτωβρίου 2023 με τίτλο «Updated science-wide author databases of standardized citation indicators”. (<https://elsevier.digitalcommonsdata.com/datasets/btchxktzyw/6>), όπου περιέχει την ανανεωμένη λίστα κατάταξης με τους πιο σημαντικούς επιστήμονες στον κόσμο σε διάφορους επιστημονικούς τομείς.

Η λίστα αυτή ανακοινώνεται κάθε χρόνο και αξιολογεί την απήχηση του επιστημονικού έργου για σχεδόν 10.000.000 επιστήμονες ανά τον κόσμο, ταξινομώντας τους σε 22 επιστημονικά πεδία και 176 υπο-πεδία. Η ανάλυση που εκπονήθηκε από ομάδα ειδικών του Stanford University υπό τον Καθηγητή κ. John Ioannidis, διεξήχθη με βάση αριθμό δεικτών με επίκεντρο τον αντίκτυπο του δημοσιευμένου έργου τους κατά τη διάρκεια του έτους 2022 και αφορά σε αξιολόγηση των δεικτών αυτών για πέραν των 8.000.000 επιστημόνων παγκοσμίως. Επίσης, απαριθμεί επιστήμονες των οποίων οι δημοσιευμένες ερευνητικές εργασίες έχουν επιταχύνει την πρόοδο στους αντίστοιχους τομείς τους και έχουν επηρεάσει την εξέλιξη της εργασίας άλλων ερευνητών.

Ο Πρύτανης του Γεωπονικού Πανεπιστημίου Αθηνών κ. Σπυρίδων Κίντζιος, Καθηγητής και ένας από τους διακριθέντες επιστήμονες, στον σύντομο χαιρετισμό του εξήρε όλα τα βραβευθέντα μέλη της μεγάλης γεωπονικής οικογένειας για την υψηλού επιπέδου γνώση που προσφέρουν και μεταλαμπαδεύουν σε εθνικό και διεθνές επίπεδο. Αξίζει να σημειωθεί ότι η σπουδαία αυτή διάκριση πιστοποιεί τη διεθνώς αναγνωρισμένη και υψηλού επιπέδου έρευνα που πραγματοποιείται στο Γεωπονικό Πανεπιστήμιο Αθηνών, αναδεικνύοντάς το ως έναν ξεχωριστό κόμβο δημιουργικότητας και καινοτομίας. Η βράβευση αυτή έχει ιδιαίτερη σημασία τη συγκεκριμένη χρονική στιγμή κατά την οποία το Δημόσιο Πανεπιστήμιο βάλλεται από πολλές πλευρές και παλεύει γενναία για να διαφυλάξει το υψίστης σημασίας κοινωνικό αγαθό, τη δημόσια και δωρεάν παιδεία.

Τα είκοσι εννέα μέλη της ακαδημαϊκής κοινότητας του Γεωπονικού Πανεπιστημίου Αθηνών που συγκαταλέγονται στη λίστα αναφέρονται στον πίνακα που ακολουθεί με αλφαβητική σειρά:

|  |  |  |
| --- | --- | --- |
| Α/Α | Ονoματεπώνυμο | Τμήμα |
| 1 | Βαλιάντζας Ιωάννης, τέως Καθηγητής | Αξιοποίησης Φυσικών Πόρων και Γεωργικής Μηχανικής |
| 2 | Βόντας Ιωάννης, Καθηγητής | Επιστήμης Φυτικής Παραγωγής |
| 3 | Γασπαράτος Διονύσιος, Καθηγητής | Αξιοποίησης Φυσικών Πόρων και Γεωργικής Μηχανικής |
| 4 | Ζαμπέλας Αντώνιος, Καθηγητής | Επιστήμης Τροφίμων και Διατροφής του Ανθρώπου |
| 5 | Ζερβάκης Γεώργιος, Καθηγητής | Επιστήμης Φυτικής Παραγωγής |
| 6 | Ζέρβας Γεώργιος, Ομότιμος Καθηγητής | Επιστήμης Ζωικής Παραγωγής |
| 7 | Καβαλλιεράτος Νικόλαος, Αναπληρωτής Καθηγητής | Επιστήμης Φυτικής Παραγωγής |
| 8 | Κίντζιος Σπυρίδων, Καθηγητής | Βιοτεχνολογίας |
| 9 | Κλώνης Ιωάννης, Ομότιμος Καθηγητής | Βιοτεχνολογίας |
| 10 | Κουτίνας Απόστολος, Καθηγητής | Επιστήμης Τροφίμων και Διατροφής του Ανθρώπου |
| 11 | Λάμπρου Νικόλαος, Καθηγητής | Βιοτεχνολογίας |
| 12 | Μαντάλα Ιωάννα, Καθηγήτρια | Επιστήμης Τροφίμων και Διατροφής του Ανθρώπου |
| 13 | Μαραβέας Χρύσανθος, Επίκουρος Καθηγητής | Αξιοποίησης Φυσικών Πόρων και Γεωργικής Μηχανικής |
| 14 | Μενεγάκη Αγγελική, Καθηγήτρια | Περιφερειακής και Οικονομικής Ανάπτυξης |
| 15 | Μουντζούρης Κωνσταντίνος, Καθηγητής | Επιστήμης Ζωικής Παραγωγής |
| 16 | Μπριασούλης Δημήτριος, Ομότιμος Καθηγητής | Αξιοποίησης Φυσικών Πόρων και Γεωργικής Μηχανικής |
| 17 | Νυχάς Γεώργιος-Ιωάννης, Ομότιμος Καθηγητής | Επιστήμης Τροφίμων και Διατροφής του Ανθρώπου |
| 18 | Πανάγου Ευστάθιος, Καθηγητής | Επιστήμης Τροφίμων και Διατροφής του Ανθρώπου |
| 19 | Παπαδάκης Γεώργιος, Καθηγητής | Αξιοποίησης Φυσικών Πόρων και Γεωργικής Μηχανικής |
| 20 | Παπανικολάου Σεραφείμ, Καθηγητής | Επιστήμης Τροφίμων και Διατροφής του Ανθρώπου |
| 21 | Πολίτης Ιωάννης, Καθηγητής | Επιστήμης Ζωικής Παραγωγής |
| 22 | Σάββας Δημήτριος, Καθηγητής | Επιστήμης Φυτικής Παραγωγής |
| 23 | Σιμιτζής Παναγιώτης, Αναπληρωτής Καθηγητής | Επιστήμης Ζωικής Παραγωγής |
| 24 | Σκανδάμης Παναγιώτης, Καθηγητής | Επιστήμης Τροφίμων και Διατροφής του Ανθρώπου |
| 25 | Σούλης Κωνσταντίνος, Επίκουρος Καθηγητής | Αξιοποίησης Φυσικών Πόρων και Γεωργικής Μηχανικής |
| 26 | Ταραντίλης Πέτρος, Καθηγητής | Επιστήμης Τροφίμων και Διατροφής του Ανθρώπου |
| 27 | Τραυλός Ηλίας, Αναπληρωτής Καθηγητής | Επιστήμης Φυτικής Παραγωγής |
| 28 | Τσιπλάκου Ελένη, Αναπληρώτρια Καθηγήτρια | Επιστήμης Ζωικής Παραγωγής |
| 29 | Φουντάς Σπύρος, Καθηγητής | Αξιοποίησης Φυσικών Πόρων και Γεωργικής Μηχανικής |

Στον παρακάτω σύνδεσμο υπάρχουν όλες οι φωτογραφίες από την εκδήλωση:

[ΦΩΤΟΓΡΑΦΙΕΣ-29 ΜΕΛΗ ΔΕΠ](https://auagpa-my.sharepoint.com/:f:/g/personal/alikifotini_aua_gr/Eu8j8ph0sgRLtWrXHgPenRIBxjMAOgSLrhySl9p_ZT09uw?e=gtaGuW)

Μετά τη βράβευση ακολούθησε η παρουσίαση ενός σύντομου προγράμματος από το Μουσικό Εργαστήρι του Γεωπονικού Πανεπιστημίου Αθηνών.